《满江红 寿东人》
明代·范飞

律转黄钟，尧蓂尚、零星一叶。人尽道、当年此日，诞生豪杰。

我是尽家门下士，三年屡献阳春雪。更此行、骑鹤上扬州，恩稠叠。

尽有子，文章伯。尽有女，夸才色。更风流酝藉，东床佳客。

婿祝长生儿祝寿，玉杯举罢金杯接。愿年年、长醉腊前梅，梅梢月。

作者简介：（?—1655）明南通州人，字异羽。万历二十六年进士。授滦州知州，官至光禄少卿。有《勋卿集》。